[{"text_idx": "#000000", "text": "Loov- vo\u0303i uurimisto\u0308o\u0308 alane koolitus"}, {"text_idx": "#000002", "text": "Olenevalt sellest, kui su\u0308vitsi on o\u0303petajad ainete lo\u0303iminguga otsustanud tegeleda, on vo\u0303imalik u\u0308hiselt koostada ka hindeline u\u0308lesanne. Mida po\u0303hjalikum ja eesma\u0308rgistatum on lo\u0303iming olnud, seda lihtsam on koostada lo\u0303plik hindeline u\u0308lesanne. Va\u0308ga efektiivne viis lo\u0303imingu u\u0308les ehitamiseks on na\u0308iteks la\u0308htuda hindelisest lo\u0303puu\u0308lesandest ehk kasutada tagurpidi planeerimise (backward planning) meetodit."}, {"text_idx": "#000003", "text": "Selle meetodi rakendamisel on ko\u0303ige olulisem silmas pidada, milliseid o\u0303pitulemusi soovitakse igas lo\u0303iminguga seotud aines saavutada ja kuidas vo\u0303iks na\u0308ha va\u0308lja u\u0308lesanne, mis ho\u0303lmab ko\u0303ikides ainetes saavutada soovitud o\u0303pitulemusi."}, {"text_idx": "#000004", "text": "Po\u0303himo\u0303tteliselt on vo\u0303imalik valida lo\u0303puu\u0308lesande hindamiseks kaks teed. Esimene neist eeldab ku\u0308ll aineo\u0303petajate koosto\u0308o\u0308d o\u0303ppeprotsessis, ainete vahel seoste loomist ja ainevaheliste teemade ning o\u0303pipa\u0308devuste eesma\u0308rgistamist, kuid lo\u0303plikku hindelist u\u0308lesannet hinnatakse iga aine seisukohast eraldi. Iga lo\u0303imitud aine koostab oma u\u0308lesanded ning o\u0303pilane vo\u0303ib saada igas lo\u0303imingus osalenud aines hinde vo\u0303i hinnangu. Tavaliselt on sellised u\u0308lesanded traditsioonilised (fakti)teadmiste kontrollid vo\u0303i u\u0308he aine kesksed miniuurimused. Iga aine o\u0303petaja roll ja koormus on suurem, u\u0308lesandepu\u0308stitus on ta\u0308psem, o\u0303pilasel on va\u0308hem ruumi ise avastada ja lahendusi leida."}, {"text_idx": "#000005", "text": "Teine vo\u0303imalus on luua lo\u0303puu\u0308lesanne, kus ko\u0303ikides lo\u0303imingus osalenud ainetes o\u0303pitud oskused ja teadmised moodustavad u\u0308he suure teadmiste kogumi. Selline u\u0308lesanne peaks olema loomingulisem ja uurivam ning sundima o\u0303pilast kasutama korraga mitmes aines saadud teadmisi. Aineo\u0303petajad annavad ka\u0308tte vaid probleemi ja suunavad o\u0303pilasi seda aineteadmiste ja -oskustega lahendama. O\u0303ppeprotsessi ka\u0308igus on vo\u0303imalik teadmiste omandamist suunata ja hinnata ka aineti kujundava hindamise abil. Kuid lo\u0303pliku, ko\u0303ikides ainetes samasuguse hinde vo\u0303i hinnangu panevad o\u0303petajad koosto\u0308o\u0308s. See no\u0303uab aega ja vo\u0303imalusi kokku saada ning arutleda."}, {"text_idx": "#000006", "text": "Kui valida esimene tee ehk hinnata ainepo\u0303hiselt, ei ole o\u0303pilasel vo\u0303imalik eelnevalt lo\u0303imitud aineid seostada. Kui u\u0308lesanne on ehitatud u\u0308les selliselt, et o\u0303pilane saab olla loovam, on to\u0303ena\u0308olisem, et ta kasutab eri ainete teadmisi."}, {"text_idx": "#000007", "text": "Lo\u0303imitavad ained: matemaatika, ka\u0308sito\u0308o\u0308, tehnoloogiao\u0303petus (emakeel, vo\u0303o\u0303rkeeled, ajalugu)."}, {"text_idx": "#000008", "text": "U\u0308lesanne vo\u0303imaldab tehnoloogiao\u0303petuses ja ka\u0308sito\u0308o\u0308s seostada toote disainimist ja valmistamist. Matemaatikas arendab u\u0308lesanne pindala ja ruumala mo\u0303istetest arusaamist ning loogilist ja su\u0308steemset mo\u0303tlemist. Vo\u0303imalik on liita veel emakeel ja/vo\u0303i vo\u0303o\u0303rkeeled, kus o\u0303pilane koostab toote kasutusjuhendi, ja miks mitte ka ajalugu, millega seoses o\u0303pilane uurib ta\u0308ringuma\u0308ngude ajaloolist tausta."}, {"text_idx": "#000010", "text": "kasutab probleemi lahendamiseks loogilist mo\u0303tlemist;rakendab su\u0308mmeetriat ta\u0308ringu ku\u0308lgede kavandamisel;kasutab pindalau\u0308hikut kujundite pindala leidmisel;kasutab ruumalau\u0308hikut kujundite ruumala leidmisel;mo\u0303istab, et kujundi pindala on selle osade pindalade summa;oskab leida pindala abil kujundite ruumala;oskab rakendada to\u0303ena\u0308osusarvutusi vastavalt ta\u0308ringu tahkude arvule."}, {"text_idx": "#000011", "text": "kasutab o\u0303pitut erinevas kontekstis;va\u0308a\u0308rtustab loomingut ja kujundab ilumeelt;loob omana\u0308olise disaini."}, {"text_idx": "#000012", "text": "Matemaatika: ta\u0308ringu pinnalaotuse joonestamine, va\u0308lispindala ja ruumala arvutamine, materjalikulu arvutamine.Tehnoloogiao\u0303petus: kavandi koostamine, ta\u0308ringu valmistamine etteantud materjalist sobivate to\u0308o\u0308vo\u0303tetega, ta\u0308ringu viimistlemine, to\u0308o\u0308 o\u0303igeaegne valmimine, toote kvaliteet.Ka\u0308sito\u0308o\u0308: omana\u0308olise disaini loomine, rahvuslike mustrite kasutamine, toote esitlemine."}, {"text_idx": "#000013", "text": "O\u0303pilane on valmistanud omana\u0308olise disainiga enda valitud materjalidest ta\u0308ringu, millega on vo\u0303imalik ma\u0308ngida mitmesuguseid ta\u0308ringuma\u0308nge. To\u0308o\u0308protsessi ka\u0308igus kasutas o\u0303pilane ko\u0303ikidest ainetest saadud teadmisi ja oskusi ega raisanud aega."}, {"text_idx": "#000014", "text": "Nii nagu o\u0303ppeprotsessi puhul u\u0308ldiselt, on ka ainete lo\u0303imingut kavandades ko\u0303ige olulisem teada, kuhu soovitakse jo\u0303uda. Seda nii o\u0303pilase kui ka o\u0303petaja seisukohast. Igale o\u0303petajale on tuttav uut teemat vo\u0303i u\u0308lesannet tutvustades u\u0308le klassi kostev ku\u0308simus \u201eKas selle eest saab ka hinde?\u201c. See ku\u0308simus vo\u0303ikski olla kogu lo\u0303imingut suunav mo\u0303te, mille abil kogu o\u0303ppeprotsessi u\u0308les ehitada ja o\u0303petamisstrateegiaid valida. See, kas seda teeb iga o\u0303ppeaine eraldiseisvalt vo\u0303i ko\u0303ik koos, so\u0303ltub o\u0303petatava sisust, osalevate aineo\u0303petajate tahtest, aga ka kasutada olevast ajast."}, {"text_idx": "#000015", "text": "Kuidas u\u0308letada o\u0303ppeainete vahel olevaid piire?"}, {"text_idx": "#000016", "text": "Olen inglise keele o\u0303petaja. Mind on alati vaimustanud mo\u0303te, et ta\u0308nu ainele, mida o\u0303petan, on o\u0303pilastel vo\u0303imalik suhelda va\u0308lismaailmaga, mo\u0303ista ja edastada so\u0303numeid, mis ulatuvad kaugele riigipiiride taha."}, {"text_idx": "#000017", "text": "Kunagi tundsin, et minu kui vo\u0303o\u0303rkeele o\u0303petaja kohustus on o\u0303petada o\u0303pilastele grammatikat, so\u0303navara ja ta\u0308hendusi, mis peituvad nii suuliste kui kirjalike tekstide ridade vahel. Samas ko\u0303ik see, mis minu aine piiridesse ei mahu, ja\u0308a\u0308b mo\u0303ne teise aineo\u0303petaja teha. Olin siis algaja."}, {"text_idx": "#000018", "text": "Nu\u0308u\u0308d, aastaid hiljem, mo\u0303istan ma, et ta\u0308hendusliku o\u0303ppimise seisukohalt on piirid, mis ainete vahele kunagi to\u0303mmatud, meelevaldsed ja kohati isegi ohtlikud. Vale aruusaama, et lugemisoskus on kirjanduse ja keele pa\u0308rusmaa, mitte matemaatikaga kokku ko\u0303lksuv oskus, on po\u0303lvkondade viisi sisse juurutatud. Ja selle va\u0308lja juurimine on raske, kohati isegi vo\u0303imatu."}, {"text_idx": "#000019", "text": "Lo\u0303imides erinevaid o\u0303ppeaineid mo\u0303testatult ja eesma\u0308rgipa\u0308raselt, lo\u0303hume taolist mo\u0303tteviisi ja toetame o\u0303pilase oskust luua u\u0308hendusi ko\u0303ikide teadmiste ja oskuste vahel, mida nad koolis o\u0303pivad."}, {"text_idx": "#000020", "text": "Ko\u0303ige suuremaks takistuseks mo\u0303istliku, teadliku ja eesma\u0308rgistatud ainetevahelise lo\u0303imingu la\u0308biviimiseks on loomulikult aja puudus. O\u0303petajad on u\u0308lekoormatud nii tiheda o\u0303ppekava kui ka va\u0308ikese palga to\u0303ttu, mis sunnib paljusid tegema to\u0308o\u0308d rohkem kui normkoormus ette na\u0308eb. Olulist mo\u0303ju avaldab kindlasti ka o\u0303petajate ja\u0308relkasvu puudus. Jo\u0303uad sa siis veel su\u0308veneda, mida samas klassis mo\u0303ne teise aine o\u0303ppekava ette na\u0308eb ja kui suur seal sinu ainega u\u0308hisosa on."}, {"text_idx": "#000021", "text": "Teise takistusena vo\u0303iks va\u0308lja tuua samuti aja puuduse, kuid hoopis teisest aspektist. O\u0303petajate to\u0308o\u0308koormuse hulka on ku\u0308ll kuidagi kaudselt arvestatud tundide planeerimiseks ja o\u0303pilaste to\u0308o\u0308de tagasisidestamiseks kuluv aeg, kuid pole arvestatud vajadusega leida aega koolisisese kolleegide koosto\u0308o\u0308 jaoks. Jah, me ko\u0303ik ka\u0308ime o\u0303ppeno\u0303ukogudel, mo\u0303nel koosolekul, kuid kas need pole mitte pigem otsustamise ja ha\u0308a\u0308letamise kui arutelu ja mo\u0303tete vahetamise kohad."}, {"text_idx": "#000022", "text": "Kolmandaks ja vo\u0303ibolla isegi ko\u0303ige keerulisemaks takistuseks on iga inimese loomusest tulenev ku\u0308simus \u2013 milleks teha muutusi, kui juba praegu on ka ha\u0308sti."}, {"text_idx": "#000023", "text": "Kui esimest kahte probleemi saaks lahendada riiklikul tasandil o\u0303ppekavade mahu va\u0308hendamise, o\u0303peatajate palgato\u0303usu ja normkoormuse sisse arvestatud kolleegide vahelise koosto\u0308o\u0308ajaga, mida omakorda toetaks selle idee koolisisene rakendamine ja ainetevahelise lo\u0303imingu eraldi eesma\u0308rgiks seadmine, siis kolmanda probleemi lahendamiseks oleks tarvis kas vo\u0303i tibusammu haaval igal aineo\u0303petajal oma mo\u0303tteviisi muuta."}, {"text_idx": "#000024", "text": "Esimeseks sammuks sealjuures oleks mo\u0303istmine, et igal o\u0303ppeainel on piirid, kuid ka tugevused. Ja\u0308rgmise tillukese sammuna peab saama u\u0308le mo\u0303tlemisest, et koolis on ta\u0308htsad ehk eksamiained ja va\u0308hemta\u0308htsad ehk ko\u0303ik teised ained. Vo\u0303ibolla aitaks neid su\u0308mboolseid sammukesi teha teadmine, et maailmas on palju suuri probleeme ja va\u0308ljakutseid \u2013 haigused, looduskeskkonna saastumine, kliimaprobleemid, na\u0308lg, vaesus, ebavo\u0303rdsus, konfliktid ja so\u0303jad \u2013 kuid mitte u\u0308htegi neist ei saa lahendada kasutades vaid u\u0308he o\u0303ppeaine teadmisi ja valdkonnaspetsiifilisi oskusi. Niisamuti nagu globaalsel tasandil to\u0303eliselt ta\u0308hendusrikka ja vo\u0303imsa muutuse esilekutsumiseks on tarvis kaasata erinevate valdkondade eksperte, on ka o\u0303ppimises suurema ja mo\u0303jusama ta\u0308henduse loomiseks kasulik u\u0308hendada erinevatest o\u0303ppeainetest pa\u0308rinevad teadmised ja oskused."}, {"text_idx": "#000025", "text": "Ja neile, kellele o\u0303pilaste sa\u0308ravatest silmadest ei piisa, on boonuseks vo\u0303imalus kulutada va\u0308hem aega ja energiat nendele teemadele, millele teise o\u0303ppeaine o\u0303petajast kolleeg isegi juba piisavalt aega ja mahtu kulutab. Win-win!"}]